CELEX: 62011CN0652
Language: el
Date: 2011-12-19 00:00:00
Title: Υπόθεση C-652/11 P: Αναίρεση που άσκησε στις 19 Δεκεμβρίου 2011 η Mindo Srl κατά της απόφασης που εξέδωσε το Γενικό Δικαστήριο (τρίτο τμήμα) στις 5 Οκτωβρίου 2011 στην υπόθεση T-19/06, Mindo Srl κατά Ευρωπαϊκής Επιτροπής

18.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 49/19
            
         Αναίρεση που άσκησε στις 19 Δεκεμβρίου 2011 η Mindo Srl κατά της απόφασης που εξέδωσε το Γενικό Δικαστήριο (τρίτο τμήμα) στις 5 Οκτωβρίου 2011 στην υπόθεση T-19/06, Mindo Srl κατά Ευρωπαϊκής Επιτροπής
   (Υπόθεση C-652/11 P)
   2012/C 49/32
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Mindo Srl (εκπρόσωποι: C. Osti, A. Prastaro, G. Mastrantonio, avvocati)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να εξαφανίσει την απόφαση του Γενικού Δικαστηρίου της 5ης Οκτωβρίου 2011 στην υπόθεση T-19/06, Mindo κατά Επιτροπής, και κατόπιν αυτού
            
         
               —
            
            
               να αναπέμψει την υπόθεση στο Γενικό Δικαστήριο και να το διατάξει να την εκδικάσει επί της ουσίας, καθόσον η απόφαση του Γενικού Δικαστηρίου στέρησε τη Mindo από το δικαίωμά της να υπάρξει πλήρης δικαστικός έλεγχος από το πρωτοβάθμιο δικαιοδοτικό όργανο,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Η αίτηση αναίρεσης βασίζεται στους ακόλουθους λόγους:
   
                
            
            
               Κατά το Γενικό Δικαστήριο, η Mindo δεν έχει έννομο συμφέρον για τη συνέχιση της δίκης, διότι δεν θα αποκόμιζε κανένα όφελος από την ίδια την αναίρεση της αναιρεσιβαλλόμενης απόφασης ούτε σε σχέση με την αξίωση της Alliance One International Inc. (στο εξής: Alliance One) για αναζήτηση μέρους του ποσού ούτε σε σχέση με μεταγενέστερες απαιτήσεις αποζημίωσης.
            
         
                
            
            
               Πρώτον, η αναιρεσείουσα ισχυρίζεται ότι οι παραπάνω διαπιστώσεις πρέπει να ακυρωθούν, καθόσον αντιβαίνουν στις εφαρμοστέες διατάξεις, στηρίζονται σε στρέβλωση των πραγματικών περιστατικών και, εν πάση περιπτώσει, ενέχουν ελλιπείς και αντιφατικές αιτιολογίες.
            
         
                
            
            
               Δεύτερον, η αναιρεσείουσα ισχυρίζεται ότι η αναιρεσιβαλλόμενη απόφαση πρέπει να εξαφανιστεί, διότι είτε στερεί τη Mindo από το δικαίωμά της για πρόσβαση στη δικαιοσύνη (και συνεπώς από το δικαίωμά της για πλήρη εξέταση των ισχυρισμών της) ή, εφόσον ερμηνευθεί υπό την έννοια ότι η Mindo και η Alliance One έπρεπε να έχουν ασκήσει από κοινού την προσφυγή ενώπιον του πρωτοβάθμιου δικαιοδοτικού οργάνου, προσβάλλει τα δικαιώματα άμυνας της Mindo και της Alliance One.